**Κρυφές Επιθυμίες** (αγγλικά: *Little Children*) είναι αμερικανική δραματική ταινία, παραγωγής 2006. Η ταινία είναι βασισμένη στη νουβέλα "Little Children" του Τομ Περότα και το σενάριο έγραψε ο ίδιος μαζί με το σκηνοθέτη της ταινίας Τοντ Φιλντ. Πρωταγωνιστούν οι Κέιτ Γουίνσλετ, Πάτρικ Γουίλσον, Τζένιφερ Κόνελι, Τζάκι Ερλ Χέιλι, Νόα Έμεριχ, Γκρεγκ Έντελμαν, Φίλις Σόμερβιλ και Γουίλ Λάιμαν. Η ταινία περιγράφει τις ζωές κάποιων ανθρώπων και πως, όταν αυτές διασταυρώνονται, οδηγούν σε αναπάντεχους και επικίνδυνους δρόμους. Η Σάρα, προβληματισμένη από την τροπή που έχει πάρει ο γάμος της, θα γνωρίσει τον επίσης απογοητευμένο από τη συζυγική του σχέση, Μπραντ. Η φιλική σχέση που αρχικά αναπτύσσουν γρήγορα εξελίσσεται σε ερωτική. Η μικρή τους πόλη θα αναστατωθεί όταν ένας νέος γείτονας, ο Ρόνι, επιδειξίας που στο παρελθόν είχε παρενοχλήσει ανήλικο κοριτσάκι επιστρέφει στη γενέτειρά του.

Η ταινία *Κρυφές Επιθυμίες* έκανε πρεμιέρα στο κινηματογραφικό φεστιβάλ της Νέας Υόρκης και κυκλοφόρησε στους κινηματογράφους στις 6 Νοεμβρίου 2006. Απέσπασε εξαιρετικά σχόλια από τους κριτικούς και έλαβε τρεις υποψηφιότητες για Όσκαρ στις κατηγορίες Α' Γυναικείου Ρόλου για την ερμηνεία της Γουίνσλετ, Β' Ανδρικού Ρόλου για την ερμηνεία του Χέιλι και Διασκευασμένου Σεναρίου.

Πλοκή
-----

Η Σάρα Πιρς είναι μια νοικοκυρά που μένει στα προάστια της Βοστόνης. Είναι παντρεμένη με τον Ρίτσαρντ Πιρς, έναν καλό αλλά απόμακρο σύζυγο, ο οποίος είναι κρυφά παθιασμένος με μια πορνοστάρ του ίντερνετ. Η Σάρα έχει μια κόρη, τη Λούσι και αισθάνεται "ξένη" όταν βρίσκεται μαζί με τις άλλες μητέρες της γειτονιάς στην τοπική παιδική χαρά. Ο Μπραντ Άνταμσον είναι πρώην παίκτης ποδοσφαίρου στο κολέγιο και παντρεμένος με την Κάθι, μια σκηνοθέτις ντοκιμαντέρ και μαζί έχουν ένα γιο, τον Άρον. Ο Μπραντ είναι στενοχωρημένος και μπερδεμένος καθώς η γυναίκα του είναι αυτή που φέρνει τα λεφτά στο σπίτι και αυτός είναι ένας μπαμπάς που μένει με το παιδί στο σπίτι και που έχει αποτύχει δύο φορές να περάσει τις εξετάσεις για να γίνει δικηγόρος. Κάθε μέρα φεύγει από το σπίτι για να πάει στη βιβλιοθήκη να διαβάσει, αλλά στην πραγματικότητα περνάει την ώρα του παρακολουθώντας σκέιτμπορντ στο πάρκο. Παίρνει μέρος στην ομάδα ποδοσφαίρου για αστυνόμους, μετά από παρότρυνση ενός φίλου, του Λάρι Χέτζες, έναν ντροπιασμένο πρώην αστυνομικό. 

Οι Σάρα και Μπραντ γνωρίζονται στην παιδική χαρά του σχολείου, όπου η Σάρα προτείνει να την αγκαλιάσει για να προκαλέσουν τις υπόλοιπες μητέρες που τους παρακολουθούν. Ο Μπραντ τη φιλάει και γρήγορα γίνεται εμφανής η έλξη που υπάρχει μεταξύ τους. Με τον καιρό, οι δυο τους γνωρίζονται όλο και περισσότερο και γρήγορα η φιλική τους σχέση γίνεται ερωτική. Εν τω μεταξύ ο Ρόναλντ "Ρόνι" ΜακΓκόρβεϊ, ο οποίος ήταν φυλακή για σεξουαλική παρενόχληση σε ανήλικο, επιστρέφει στη γενέτειρά του για να ζήσει με τη μητέρα του. Ο Λάρι ξεκινά εκστρατεία εναντίον του Ρόνι, βανδαλίζοντας το σπίτι του, μοιράζοντας φυλλάδια και ενοχλώντας τον ίδιο και τη μητέρα του. Η μητέρα του Ρόνι προσπαθεί να βοηθήσει το Ρόνι με ένα ραντεβού, το οποίο δεν πηγαίνει καθόλου καλά και καταλήγει με τον Ρόνι να αυνανίζεται στο αυτοκίνητο του ραντεβού του έξω από μια παιδική χαρά.

Ο Μπραντ συναντά τη Σάρα σε έναν αγώνα ποδοσφαίρου, όπου της ζητά να φύγει μαζί του. Οι δυο τους συμφωνούν να συναντηθούν σε ένα τοπικό πάρκο την επόμενη μέρα. Μετά τον αγώνα, ένας μεθυσμένος Λάρι πηγαίνει στο σπίτι του Ρόνι και τον παρενοχλεί, χρησιμοποιώντας ένα μεγάφωνο για να ξυπνήσει όλη τη γειτονιά. Η κυρία ΜακΓκόρβεϊ προσπαθεί να τον σταματήσει, αλλά ο Λάρι τη σπρώχνει. Παθαίνει καρδιακή προσβολή και αργότερα πεθαίνει στο νοσοκομείο. Ο Ρόνι είναι καταρρακωμένος, χάνοντας το μοναδικό πρόσωπο που τον αγάπησε.

Το ίδιο βράδυ, η Σάρα μαζεύει τα πράγματά της και πηγαίνει τη Λούσι στο πάρκο να περιμένει τον Μπραντ. Στο δρόμο του για το πάρκο, ο Μπραντ δέχεται την πρόκληση των παιδιών που κάνουν σκέιτμπορντ να δοκιμάσει ένα άλμα. Ο Μπραντ δέχεται και τραυματίζει τον εαυτό του. Στο πάρκο η Σάρα βλέπει τον Ρόνι και προσπαθεί να τον παρηγορήσει, αφήνοντας τη Λούσι να περπατάει μόνη της. Αυτό φοβίζει τη Σάρα. Μόλις τη βρίσκει, η Σάρα αγκαλιάζει με δάκρυα την κόρη της και πηγαίνει σπίτι. Ο Μπραντ πηγαίνει στο νοσοκομείο και ζητά να καλέσουν τη σύζυγό του.

Ο Λάρι πηγαίνει στο πάρκο να βρει το Ρόνι και απολογείται που τον παρενοχλούσε. Παρατηρώντας αίμα να στάζει από τον Ρόνι, ανακαλύπτει τρομαγμένος ότι ο Ρόνι ευνούχισε τον εαυτό του. Πανικοβλημένος, ο Λάρι παίρνει τον Ρόνι και τον πηγαίνει στο νοσοκομείο. Φτάνουν ακριβώς τη στιγμή που φτάνει και η Κάθι. Η ταινία τελειώνει με τη Σάρα να κοιμάται δίπλα στη Λούσι, στο σπίτι τους.

Ηθοποιοί και Χαρακτήρες
-----------------------

* Κέιτ Γουίνσλετ στο ρόλο της *Σάρα Πιρς*
* Πάτρικ Γουίλσον στο ρόλο του *Μπραντ Άνταμσον*
* Τζένιφερ Κόνελι στο ρόλο της *Κάθι Άνταμσον*
* Τζάκι Ερλ Χέιλι στο ρόλο του *Ρόναλντ "Ρόνι" ΜακΓκόρβεϊ*
* Νόα Έμεριχ στο ρόλο του *Λάρι Χέτζες*
* Γκρεγκ Έντελμαν στο ρόλο του *Ρίτσαρντ Πιρς*
* Φίλις Σόμερβιλ στο ρόλο της *Μέι ΜακΓκόρβεϊ*
* Σάντι Γκόλντσταϊν στο ρόλο της *Λούσι Πιρς*
* Τάι Σίμπκινς στο ρόλο του *Άρον Άνταμσον*

Box office
----------

Με προϋπολογισμό 26.000.000 δολάρια, η ταινία *Κρυφές Επιθυμίες* άνοιξε σε περιορισμένο κύκλωμα αιθουσών στην 42η θέση με 97.953 δολάρια το πρώτο τριήμερο. Συνολικά συγκέντρωσε 5,4 εκατομμύρια δολάρια στο αμερικανικό box office και 9,3 εκατομμύρια δολάρια στον υπόλοιπο κόσμο. Παγκοσμίως απέφερε 14,8 εκατομμύρια δολάρια.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Α' Γυναικείου Ρόλου | Κέιτ Γουίνσλετ | υποψηφιότητα |
| Β' Ανδρικού Ρόλου | Τζάκι Ερλ Χέιλι | υποψηφιότητα |
| Διασκευασμένο Σενάριο | Τοντ Φιλντ & Τομ Περότα | υποψηφιότητα |
| Χρυσές Σφαίρες | Καλύτερη Ταινία - Δράμα |  | υποψηφιότητα |
| Σενάριο | Τοντ Φιλντ & Τομ Περότα | υποψηφιότητα |
| Α' Γυναικείου Ρόλου - Δράμα | Κέιτ Γουίνσλετ | υποψηφιότητα |
| Screen Actors Guild Awards | Καλύτερη Γυναικεία Ερμηνεία σε Πρωταγωνιστικό Ρόλο | Κέιτ Γουίνσλετ | υποψηφιότητα |
| Καλύτερη Ανδρική Ερμηνεία σε Δευτεραγωνιστικό Ρόλο | Τζάκι Ερλ Χέιλι | υποψηφιότητα |
| BAFTA | Α' Γυναικείου Ρόλου | Κέιτ Γουίνσλετ | υποψηφιότητα |

Παραπομπές
----------

1. ↑  Lisa Schwarzbaum (4 Οκτωβρίου 2006). «Little Children (2006)». *Entertainment Weekly*. Αρχειοθετήθηκε από το πρωτότυπο στις 29 Δεκεμβρίου 2011. Ανακτήθηκε στις 5 Ιουλίου 2012.
2. ↑  «Κρυφές Επιθυμίες στο Rotten Tomatoes». *Rotten Tomatoes*. Ανακτήθηκε στις 5 Ιουλίου 2012.
3. 1 2  «The 79th Academy Awards (2007) Nominees and Winners». oscars.org. 25 Φεβρουαρίου 2007. Ανακτήθηκε στις 5 Ιουλίου 2012.
4. 1 2 3 4  «Κρυφές Επιθυμίες στο Box Office Mojo». *Box Office Mojo*. Ανακτήθηκε στις 5 Ιουλίου 2012.
5. ↑  «The 64th Annual Golden Globe Awards (2007)». goldenglobes.org. Αρχειοθετήθηκε από το πρωτότυπο στις 18 Μαρτίου 2011. Ανακτήθηκε στις 1 Φεβρουαρίου 2012.
6. ↑  «The 13th Annual Screen Actors Guild Awards». sagawards.org. 28 Ιανουαρίου 2007. Ανακτήθηκε στις 5 Ιουλίου 2012.
7. ↑  «BAFTA Awards». IMDb. 11 Φεβρουαρίου 2007. Ανακτήθηκε στις 1 Φεβρουαρίου 2012.

Εξωτερικοί σύνδεσμοι
--------------------

* Κρυφές Επιθυμίες στο IMDb

  


|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 184046169
* LCCN: n2007004460
* GND: 7600771-6

 |

 |